ลุ้นระทึกตั้งผอ.สลากกลัวการเมืองล้วง
บอร์ดสลาก ยังไม่ได้ข้อสรุป ผอ. สลากคนใหม่ ล่าสุด  "สมชาติ" คะแนนนำ แต่ "ไพโรจน์" แบ็คดี  เตรียมทุบโต๊ะ 16 พ.ย.นี้
30 ต.ค. 2565

บอร์ดสลาก ยังไม่ได้ข้อสรุป ผอ. สลากคนใหม่ ล่าสุด  "สมชาติ" คะแนนนำ แต่ "ไพโรจน์" แบ็คดี  เตรียมทุบโต๊ะ 16 พ.ย.นี้
นางเบญจา หลุยเจริญ อธิบดีกรมสรรพสามิต ในฐานะประธานสำนักงานสลากกินแบ่งรัฐบาล  เปิดเผยว่า ในการประชุมคณะกรรมการสำนักงานสลากเพื่อเลือกผู้อำนายการคนใหม่ เมื่อวันที่ 11 พ.ย. ที่ผ่านมา ยังไม่มีการอนุมัติแต่งตั้งผู้สมัครที่ผ่านคุณสมบัติรายใด เนื่องจากยังมีรายละเอียดที่ทางคณะกรรมการสรรหาต้องกลับไปจัดทำเพิ่มเติม ซึ่งบอร์ดจะนัดประชุมเพื่อตัดสินใจครั้งสุดท้ายภายในสัปดาห์นี้
"ยังไม่ได้อนุมัติแต่งตั้งใคร เพราะยังติดรายละเอียด ซึ่งจะนัดอีกครั้ง ในสัปดาห์นี้  โดยคงต้องสรุปให้ได้ เพราะผู้อำนวยการคนใหม่จะต้องเริ่มงานในวันที่ 1 ธ.ค.2554 นี้แล้ว" นางเบญจา กล่าว
ด้านแหล่งข่าวจากกระทรวงการคลัง กล่าวว่า การประชุมบอร์ดเมื่อวันที่ 11 พ.ย.ที่ผ่านมา มีการเสนอให้บอร์ดอนุมัติแต่งตั้งนายสมชาติ วงศ์วัฒนศานต์ รองผู้อำนวยการสำนักงานสลาก ที่มีคะแนนมาเป็นอันดับหนึ่ง ขึ้นเป็นผู้อำนวยการคนใหม่ แต่เนื่องจากกรรมการบางส่วนยังมีความเห็นขัดแย้ง และไม่สามารถตกลงกันได้ จึงจะมีการนัดประชุมเพื่อตัดสินใจครั้งสุดท้ายในวันที่ 16 พ.ย.นี้
ทั้งนี้ หลังปิดรับสมัครเมื่อวันที่ 20 ต.ค. ต่อมา บอร์ดได้มีการประชุมเพื่อคัดเลือกผู้อำนวยการสำนักสลากคนใหม่มาแล้ว 2 ครั้ง คือในวันที่ 4 พ.ย. ที่คณะกรรมการสรรหาที่มี พล.ท.รุจวินท์ กิจวิทย์ กรรมการสำนักงานสลาก เป็นประธาน ได้เสนอผู้ผ่านคุณสมบัติเข้ามา 2 รายชื่อให้บอร์ดชุดใหญ่เลือก คือนายสมชาติ กับ พ.ต.ท.ไพโรจน์ ปัญจประทีป อดีตรองผู้อำนวยการสำนักงานสลาก ที่มีคะแนนมาเป็นอันดับ 2 จากจำนวนผู้สมัครทั้งหมด 4-5 ราย
แหล่งข่าว กล่าวว่า สำหรับผู้ชิงตำแหน่งทั้งสองราย ถือเป็นผู้มีประสบการณ์ทั้งคู่  โดยนายสมชาตินั้น เป็นลูกหม้อสำนักงานสลาก มีความเชี่ยวชาญเรื่องสลากเลขท้าย 2 ตัว 3 ตัวมาก่อน และได้รับเสียงเชียร์จากบรรดาตัวแทนจำหน่าย ขณะที่ พ.ต.ท.ไพโรจน์ ก็เป็นคนสนิทของ พล.ต.ต.สุรสิทธิ์ สังขพงศ์ กรรมการสำนักงานสลาก ที่เป็นเพื่อนร่วมรุ่น นรต.26 ของ พ.ต.ท.ทักษิณ ชินวัตร อดีตนายกรัฐมนตรี และเคยเป็นผู้อำนวยการกองสลากในสมัยรัฐบาลพรรคไทยรักไทย
สำหรับผู้อำนวยการสำนักงานสลาก จะมีวาระดำรงตำแหน่ง 4 ปี แต่ไม่เกินอายุ 60 ปีบริบูรณ์